## Odluka o davanju koncesije za posebnu upotrebu pomorskog dobra u svrhu gradnje otpremnog plinovoda od platforme "Ivana K" do k.o. Štinjan

### NN 105/2004 (28.7.2004.), Odluka o davanju koncesije za posebnu upotrebu pomorskog dobra u svrhu gradnje otpremnog plinovoda od platforme "Ivana K" do k.o. Štinjan

# VLADA REPUBLIKE HRVATSKE

if !supportEmptyParas endif

2044

Na
temelju članka 19. stavka 2. Zakona o pomorskom dobru i morskim lukama
(»Narodne novine«, broj 158/2003), Vlada Republike Hrvatske je na sjednici
održanoj 22. srpnja 2004. godine, donijela

## ODLUKU

o davanju koncesije za
posebnu upotrebu pomorskog dobra u svrhu gradnje otpremnog plinovoda od
platforme »Ivana K« do k.o.
Štinjan

I.

Na
temelju zahtjeva društva INA – Industrija nafte d.d., Zagreb, u skladu s
člankom 17. stavkom 2. Zakona o pomorskom dobru i morskim lukama i člankom 25.
Uredbe o postupku davanja koncesija na pomorskom dobru (»Narodne novine«, broj
23/2004) Vlada Republike Hrvatske (u daljnjem tekstu: Davatelj koncesije) daje
koncesiju za posebnu upotrebu društvu INA – Industrija nafte d.d., Zagreb (u
daljnjem tekstu: Ovlaštenik koncesije), u svrhu izgradnje podmorskog plinovoda
od ulaska plinovoda u teritorijalno more Republike Hrvatske, a koji plinovod
ima ishodišnu točku kod platforme »Ivana K« do točke na obali, određene Uredbom
o određivanju granice pomorskog dobra na dijelu k.o. Štinjan (»Narodne novine«,
broj 10/2003).

II.

Ovom
Odlukom društvo INA – Industrija nafte d.d., Zagreb, dobiva pravo posebne
upotrebe pomorskog dobra u svrhu izgradnje podmorskog plinovoda, a koja
upotreba započinje u ishodišnoj točki ulaska u teritorijalno more Republike
Hrvatske, sa koordinatama presjeka trase plinovoda i granice teritorijalnog
mora Republike Hrvatske:

N 4 962 996,31

E 5 380 749,65

i završava u točki izlaska plinovoda na obalu sa
koordinatama presjeka trase plinovoda i obale

N 4 974 152,95

E
5 406 439,93

u
dužini od 28.3 kilometara i širini 10 metara za izgradnju podmorskog plinovoda,
a kako je ucrtano na Karti koja čini Prilog 1. ove Odluke.

Ovlaštenik
koncesije je dužan ishoditi građevinsku dozvolu u roku od 2 godine od dana
donošenja ove Odluke, a prema lokacijskoj dozvoli Ministarstva zaštite okoliša
i prostornog uređenja, klase: UP/I-350-05/03-01/0038 od 21. srpnja 2003.
godine, koja čini sastavni dio ove Odluke kao Prilog 2.

III.

Ovlaštenik koncesije se obvezuje da pomorsko
dobro, koje ovom Odlukom dobiva na posebnu upotrebu, koristi isključivo za
namjenu određenu točkom II. ove Odluke.

IV.

Davatelj koncesije daje na korištenje pomorsko
dobro navedeno u točki II. ove Odluke, Ovlašteniku koncesije na vremensko
razdoblje od 45 godina, računajući od dana sklapanja Ugovora o koncesiji
pomorskog dobra.

V.

Za korištenje pomorskog dobra navedenog u točki
I. ove Odluke, Ovlaštenik koncesije se obvezuje da će uredno plaćati davatelju
koncesije godišnju naknadu u iznosu od 3,00 kune po metru kvadratnom zauzetog
pomorskog dobra (28,300 m x 10 m = 283.000 metara kvadratnih), a što iznosi
849.000,00 kuna godišnje.

VI.

Ovlašćuje se ministar mora, turizma, prometa i
razvitka da sklopi Ugovor o koncesiji pomorskog dobra u roku od 2 godine od
dana donošenja ove Odluke, ukoliko ovlaštenik koncesije dostavi pravomoćnu
građevinsku dozvolu.

Ugovorom iz stavka 1. ove točke će se detaljno
urediti ovlaštenja Davatelja koncesije, te prava i obveze Ovlaštenika
koncesije, posebice u odnosu na sigurnost plovidbe, osiguranje, zaštitu
okoliša, te održavanje podmorskog objekta.

VII.

Ova Odluka stupa na snagu danom donošenja, a
objavit će se u »Narodnim novinama«, osim Priloga 1. i Priloga 2. koji se ne
objavljuju.

Klasa: 934-01/04-01/05

Urbroj: 5030116-04-1

Zagreb, 22. srpnja 2004.

if !supportEmptyParas endif

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka** **Kosor****, dipl****. iur****.,** v. r.

Odluka, NN 105/2004-2044